РЕШЕНИЕ НА КОМИСИЯТА
от 22 декември 2009 година
за приемане, съгласно Директива 92/43/ЕИО на Съвета, на трети актуализиран списък с територии от значение за Общността в Атлантическия биогеографски регион
(нотифицирано под номер C(2009) 10405)
(2010/43/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Атлантическият биогеографски регион, разглеждан в член 1, буква в), подточка iii) от Директива 92/43/ЕИО, обхваща териториите на Ирландия, Нидерландия и Обединеното кралство, както и части от Белгия, Дания, Франция, Германия, Португалия и Испания, което е обозначено на биогеографската карта, одобрена на 25 април 2005 г. от комитета, създаден по силата на член 20 от посочената директива, наричан по-нататък „Комитетът по местообитанията“.
(2)
Необходимо е, в контекста на започналия през 1995 г. процес, да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Общността.
(3)
Първоначалният списък и първите два актуализирани списъка с територии от значение за Общността в Атлантическия биогеографски регион по смисъла на Директива 92/43/ЕИО бяха приети с решения 2004/813/ЕО (2), 2008/23/ЕО (3) и 2009/96/ЕО (4) на Комисията. Въз основа на член 4, параграф 4 и член 6, параграф 1 от Директива 92/43/ЕИО съответната държава-членка обозначава териториите, включени в списъка с територии от значение за Общността в Атлантическия биогеографски регион, като специални области на защита, колкото се може по-бързо, най-късно в рамките на шест години, като установява приоритетите за защита и необходимите мерки за защита.
(4)
Списъците на териториите от значение за Общността се преразглеждат в контекста на динамичното приспособяване на мрежата „Натура 2000“. Затова е необходимо трето актуализиране на списъка на териториите в Атлантическия регион.
(5)
От една страна, третото актуализиране на списъка на териториите от значение за Общността в Атлантическия биогеографски регион е необходимо, за да се включат допълнителни територии, които са предложени в периода от 2007 г. насам от държавите-членки като територии от значение за Общността в Атлантическия биогеографски регион по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, се прилагат във възможно най-кратък срок и в рамките на шест години от приемането на третия актуализиран списък на териториите от значение за Общността в Атлантическия биогеографски регион.
(6)
От друга страна, третото актуализиране на списъка на териториите от значение за Общността в Атлантическия биогеографски регион е необходимо, за да бъде отразена всяка промяна в информацията за териториите, представена от държавите-членки след одобряването на първоначалния списък и на първите два актуализирани списъка на Общността. В този смисъл третият актуализиран списък на териториите от значение за Общността в Атлантическия биогеографски регион представлява консолидирана версия на списъка на териториите от значение за Общността в Атлантическия биогеографски регион. Необходимо е обаче да се подчертае, че задълженията, произтичащи от член 4, параграф 4 и член 6, параграф 1 от Директива 92/43/ЕИО, се прилагат във възможно най-кратък срок и в рамките на шест години от приемането на първоначалния или на първите два актуализирани списъка на териториите от значение за Общността в Атлантическия биогеографски регион, в зависимост от това в кой от списъците съответната територия от значение за Общността е включена за първи път в качеството си на такава.
(7)
По отношение на Атлантическия биогеографски регион списъците на предложените територии от значение за Общността по смисъла на член 1 от Директива 92/43/ЕИО са предадени на Комисията в периода между март 2002 г. и ноември 2008 г. от съответните държави-членки в съответствие с член 4, параграф 1 от посочената директива.
(8)
Заедно със списъците на предложените територии е представена и информация за всяка територия в съответствие с формуляра, установен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (5).
(9)
Тази информация включва най-новата окончателна карта на територията, изпратена от заинтересованата държава-членка, наименованието на територията, нейното географско положение и повърхност, както и данните, получени в резултат от прилагането на критериите, определени в приложение III към Директива 92/43/ЕИО.
(10)
Въз основа на проектосписъка, изготвен от Комисията със съгласието на всяка от заинтересованите държави-членки, който определя също така обектите с приоритетни типове естествени местообитания или с приоритетни биологични видове, следва да се приеме трети актуализиран списък на обектите, избрани за територии от значение за Общността в Атлантическия биогеографски регион.
(11)
Познанието за наличието и разпределението на типовете естествени местообитания и биологичните видове се развива постоянно в резултат на наблюдението съгласно член 11 от Директива 92/43/ЕИО. Следователно оценката и изборът на територии на равнището на Общността са направени въз основа на най-добрата налична към настоящия момент информация.
(12)
Някои държави-членки не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои биологични видове. За тези биологични видове и типове местообитания следователно не може да се направи заключението, че мрежата „Натура 2000“ е завършена. Като се вземе предвид времето, необходимо за получаване на информацията и за постигане на споразумение с държавите-членки, е необходимо да се одобри трети актуализиран списък на територии, който трябва да бъде преразглеждан в съответствие с член 4 от Директива 92/43/ЕИО.
(13)
Като се има предвид, че остават непълни данните за съществуването и разпределението на някои от естествените типове местообитания от приложение I и на някои биологични видове от приложение II към Директива 92/43/ЕИО, не може да се направи извод дали мрежата „Натура 2000“ е завършена или незавършена. Списъкът следва да бъде преразгледан, ако е необходимо, в съответствие с член 4 от Директива 92/43/ЕИО.
(14)
В интерес на яснотата и юридическата прозрачност Решение 2009/96/ЕО трябва да бъде заменено.
(15)
Мерките, предвидени в настоящото решение, са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Третият актуализиран списък на териториите от значение за Общността в Атлантическия биогеографски регион в съответствие с член 4, параграф 2, трета алинея от Директива 92/43/ЕИО е формулиран в приложението към настоящото решение.
Член 2
Решение 2009/96/ЕО се отменя.
Член 3
Адресати на настоящото решение са държавите-членки.
Съставено в Брюксел на 22 декември 2009 година.